"לָה קוֹרוֹנְיָה הזה" – סיכום ביניים אישי

רגע. רגע. רגע – מה זה היה ??? זה אמיתי כל ה"לָה קוֹרוֹנְיָה הזה" (מפי ליצמן) או שחלמנו חלום? לאט לאט אנו מתעוררים ויוצאים החוצה לראות אם עדיין יש עולם שם בחוץ כמו פעם, או אולי נעלם והוא מסתתר באיזו גלקסיה רחוקה כמו שאנחנו הסתתרנו מאחורי קירות כל הימים והלילות האלה בחודשיים האחרונים. "ואולי , לא היו הדברים מעולם..." כתבה רחל המשוררת ואולי פרופסור לַאאס (ולא לֶס) צודק.

אבל בכל זאת היה כאן משהו. כן, ככה מספרים, למרות שלא חווינו אותה כאן בנהלל. הכל התחיל איך לא, כמו כל דבר בחיינו בשנים האחרונות ביבוא מאיזה חבל ארץ נידח שבסין הרחוקה, בו רק כמה מאות מיליונים של סינים קטנים, במחוז ווהאן. משם הם שלחו לנו את המתנה הנחמדה הזו ללא תשלום – חינם אין כסף, את "הלה קורוניה הזאת" מפי ליצמן עם השטריימל הענק על הראש.

במהירות הבזק התמכרנו ליומנו של עפר מסין, שם במחוז המוכר. עפר נסגר עם משפחתו, אשתו הסינית ושלושת ילדיהם, בדירה ולא יצא החוצה בכלל. כל יום קראנו בשקיקה את דיווחיו משם על "תורת הסגר", כשבחוץ אף אחד לא מסתובב, ובעיקר על הפחד שאחז בהם מפני אותה מפלצת נעלמה – "הלה קורוניה הזה" שעדיין אף אחד בעולם לא שמע ולא ידע מה היא, איך למנוע אותה מכולנו ואיך לטפל בה.

עפר כתב כל כך יפה כי הוא הרי נצר לאנשי נהלל, נכד של אבשלום חופשי, בן נהלל, שנהג לכתוב שירים כל כך יפים, והיה הבן של נתן חופשי, בעל משק מספר 30 (היום אביעזר). נתן היה אבטיפוס לנון-קונפורמיזם בנהלל ובארץ כולה. הוא לא היה מניף את דגל ישראל ביום העצמאות, עבד ביום כיפור, היה טבעוני ונעל נעלי בד ולא מעור. לא הרג זבוב במעופו ועוד הרבה דברים שהיה קשה לנהללים לקבלם. בהזדמנות אחרת אספר עליו.   
ובכן...עפר מספר לנו מה קורה בסין, ואנחנו כאן לאט לאט (בעצם די מהר) התחלנו אנו הפעם לחקות את הסינים בכל הנוגע ל"לה קורוניה הזה" של ליצמן.   
פתאום הפחד גבר ואמרו לנו להסתגר בבתים (כלומר לנו הזקנים בני ה 70+), התנתקנו מהילדים והנכדים, אכלנו מאכלים משונים שכולם התחילו בבישולים ונוצרה תרבות "לה לקורוניה הזה" משותפת לכולם – יהודים, ערבים, חרדים וחילונים.   
לא יאומן איזו אחדות מופלאה נוצרה בארץ השסועה הזו סביב הנגיף המעפן והמעצבן הזה.

אני, במצבי הבריאותי המיוחד, כידוע לרבים מכם, אומרים לי כולם: "תיזהר שבעתיים שלא תגמור עם איזו מכונת הנשמה באיזה אוהל עם חייזרים לבנים". נו, אז למרות הכל הייתי שם ויש לי על כך סיפור. הסכיתו ושמעו:   
לפני כחודשיים נאלצתי להתאשפז שוב בבית החולים שערי צדק בירושלים הבנויה והשלימה. טוב, תֹם לוקחת אותי באוטו, נוסעים בערב לשם ומגיעים לחדר מיון. בקבלה אחות נחמדה שואלת אותי שאלה תמימה פשוטה "למה באת? מה קרה?" ואני בתמימותי הטבועה בי מלידה, עונה לה בכנות "היה לי חום גבוה". לא הספקתי לסיים את המשפט והיא קמה ומיד החלה מגלגלת אותי בכיסא הגלגלים למגרש החניה בחוץ, ומשם לפני דלת אטומה נעצרת ואומרת לתם "את נשארת בחוץ. עד כאן. לכי ושבי באוטו בחוץ. אל תצאי החוצה. אני אתקשר אלייך. פנימה את לא נכנסת". אני מגולגל על הכסא אל קודש הקודשים, אל אוהל הקורונה הזה בו כל החייזרים בלבן, בלי פנים ובלי שמות. שמם כתוב בטוש על גב הסרבל הלבן, רצים הלוך ושוב מכאן לשם בהיסטריה ממש, ואני חושב לעצמי "מה אני עושה כאן? זה לא מקומי".   
למזלי, אני לפתע רואה רופא נחמד בשם ג'יימס שהכרתי בקדנציה הראשונה שלי שם ואני צועק אליו :"ג'יימס ,הצילני מידם!" הוא בא ואומר לי (כאילו לא ידעתי כבר...) "מה אתה עושה כאן? בוא נעוף מכאן פרונטו, אתה לא שייך לכאן". הוא גלגלני מהר החוצה, כשאני מנפנף לשלום בידי ל"טלי בטוש השחור" על הבגד הלבן, זו שאחראית על האוהל ההוא ואנחנו בורחים משם רחוק ככל האפשר.

אתם מתארים לכם את ההיסטריה שהיתה בבית, בנהלל, כשתֹם בתמימותה (כשמה כן היא) סיפרה את הסיפור לאצילית שלי היקרה. איך שחזרתי הביתה הוכנסתי לבידוד לשבועיים. זה היה קורבן אישי קטן שתרמתי ל"לה קורוניה הזה" של ליצמן בעל השטריימל היפה על הראש.

אבל ברצינות, האם היה לנו כאן בנהלל כל כך רע בחודשיים ההזויים האלה? רוב החברה הצעירים המשיכו לעבוד במשקים או נסעו למקום העבודה, וחלקם עבד מהבית, עד כמה שניתן עם שניים שלושה ילדים מחורפנים המשחקים מחבואים בין החדרים.

אבל איך הגענו למצב שכל האזרחים בארץ הזו, העצבנים בדרך כלל, שמשתמשים במרפקים כדי לדחוף ולהידחף בכל מקום, פתאום בחיוך מאולץ נוגעים לא נוגעים מרפק במרפק ועושים צחוק מכל העניין הזה, אבל מרוב פחד פועלים לפי ההנחיות. איך זה שכולנו הפכנו לסינים ממושמעים, לא יוצאים מהבתים, לא אוכלים במסעדות, לא קונים בחנויות ולא טסים לחו"ל, ואיך ואיך הכל נראה כל כך טבעי כאילו כך נהגנו מימים ימימה וכולם שומרים על קור רוח ומאוחדים ובדרך כלל לא מקטרים חוץ מבעלי העסקים המסכנים שלה קורוניה התעללה בהם וגם המדינה קצת הרבה. ואיך אנו התמכרנו לכתבנו לענייני בריאות, יואב משהו שכל ערב קרא בפאתוס רב כמה נדבקו וכמה החלימו, ובעיקר כמה הונשמו וכמה מתו. כל ערב ישבנו אל מול הטלוויזיה וכמו בסדרה בהמשכים ראינו את כל הפרקים ומי שכמובן היה הראשון שזיהה והיה הראשון שראה הכל אל פני העתיד הקודרים מאוד מאוד (ומה אומר, התמכרנו גם אליו), ראש ממשלתנו הנערץ הצבוע בשיער סגול, שהופיע כל ערב בפריים טיים עם הפוזה של הממחטה והמרפקים ושני המטר מרחק והמטושים, כן המטושים עם צמר גפן שיש ואין, והמוסד במבצע סודי ישיג וכל "שאר הירקות" ומה לא – ממש בידור חוצלארץ.

אבל אולי הלקורוניה הזו עשתה לנו גם קצת טוב. למשל... הילדים והנכדים שחגגו בבתים בלי בי"ס, בלי חוגים והכי טוב בלי טיזוזים של ההורים להביא ולהחזיר, בקטע של בלגן מאורגן. וכמובן התותים והשסקים שהחלו נוחתים עלינו ישירות לבתים בכמויות מסחריות עם החקלאי שעבד בתנאי מחתרת. המקום ושעת החלוקה הועברו בווטספים בהסתר, מתי יגיע ואם בכלל, כאילו לפחות מוכרים פה קנאביס וסמים.

כמו כן גילינו את נפלאות הזומזום, איזה דבר מופלא ונוראי זה. ישבתי בישיבת מועצה אל מול המחשב ועל פי כל כללי "לה קורוניה של ליצמן" מרחוק, ללא שפת גוף ומגע, כל אחד דיבר בתורו ללא הפרעות וקריאות ביניים וברגע אחד פוף, כולם נעלמו לי מן העין והתאדו לאוויר. האמת, לא אהבתי.

אבל היו גם ניסיונות לזכור בנהלל בצורה מיוחדת ומרגשת את יום השואה ויום הזיכרון וגם חג השבועות חגגנו בצורה כ"כ מיוחדת המזכירה את תהלוכות המיצגים בארה"ב Fourth of July בארבעה ביולי, משהו אחר שנזכור שנים, אבל אני מקווה שנחזור גם לאזכר ולחגוג כבימים ימימה בשנים הבאות.

ולבסוף, מה שישאר אני מקווה מכל התקופה המשונה הזו, זו רוח הפייסנות והנינוחות בה התנהגנו כלפי האחר והשונה. ראו איך פתאום נפגשו חיילים וחיילות צעירים לראשונה בחייהם באנשים חרדים בביתם בבני ברק ובירושלים ואלה מצידם ראו שאנחנו החילונים לא מוקצים מהיהדות ובני אדם בדיוק כמוהם.

ובכפרים הערבים התושבים נהגו בנדיבות לב ובהבנה, בחיילי חיל העורף שנכנסו וסגרו את הכבישים שם. כן, רוח פייסנית עברה על מדינת ישראל וזה משהו טוב שישאר איתנו אני מקווה.

אני לא שוכח שכל כך הרבה אנשים כאלה שגם אנו מכירים איבדו את עסקיהם ויבולם ירד לטמיון וליבנו איתם. ומעל כולם, החולים והמונשמים ואלה שלא שרדו את המחלה הנוראית הזו. הם ומשפחתם ישארו עם תוצאות המחלה עוד זמן רב. זאת לא לה קורוניה רבי ליצמן – קוראים לה Covid 19 קורונה ולצערי, יש אומרים היא תישאר איתנו זמן רב ותחזור בגדול.

להתראות בטוב ובברכת חברים

עפר אבירן